                                               

                                            МОТИВИ ЗА ПРИЕМАНЕ НА

НАРЕДБА 
ЗА ИЗМЕНЕНИЕ И ДОПЪЛНЕНИЕ НА 
НАРЕДБАТА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА БУРГАС

                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                    
	
	Настоящото предложение за изменение и допълнение на Наредбата за определянето и администрирането на местните такси и цени на услуги на територията на Община Бургас (Наредбата) се отнасят за раздели, както от самата Наредба, така и  за раздели от Тарифа на местните такси по ЗМДТ по чл.6 ал.2 от ЗМДТ а именно:

І. Раздел ІХ „Такса за притежаване на куче“, чл. 43, ал.2, т.6 от Наредбата. 
Изменението в посочения член от Наредбата за определянето и администрирането на местните такси и цени на услуги на територията на Община Бургас, в раздел ІХ „Такса за притежаване на куче“ е мотивирано от необходимостта за привеждането й в съответствие с действащите нормативни актове от по-висока степен – Закона за ветеринарномедицинската дейност (ЗВМД). С изменението и допълнението на ЗВМД (ДВ. бр.14 от 19.02.2016 г.) се променят случаите, при които собствениците на кучета се освобождават от заплащане на годишна такса за притежаване на куче. Към момента действащата Наредба освобождава от такса собствениците на ловни кучета. С изменението на ЗВМД от 19.02.2016 г. отпада освобождаването от годишна такса на тази категория кучета, а съответно се заменя с друга - кучета, които придружават или охраняват селскостопански животни, които се отглеждат в регистриран животновъден обект.
С приемането на настоящия проект за изменение и допълнение на Наредбата за определянето и администрирането на местните такси и цени на услуги на територията на Община Бургас ще се извършва събиране, респективно заплащане, на годишна такса за притежаване на куче от собствениците на ловни кучета. Очакванията от настоящите изменения са пряко свързани с увеличаване на финансовите постъпления - приходите от таксата за притежаване на куче в Община Бургас. Предвид липсата на пълна и точна информация за регистрираните ловни кучета от Ловно-рибарските сдружения е трудно да се предвиди с точност какви ще бъдат финансовите резултати.
ІІ. Приложение 2, Раздел V “Образование, култура и младежки дейности“, т.15  “Училища“.
В ученическото столово хранене менюто, което се предлага е тристепенно.
Предлаганата храна в столовете се приготвя, съгласно изискванията на „Сборник рецепти за ученическите столове и бюфети”, където грамажът е определен.
Съгласно Наредба №37/ 21.07.2009 г. за здравословно хранене на учениците на МЗ и Наредба №9/16.09.2011 г. за специфичните изисквания към безопасността и качеството на храните, предлагани в детските заведения и училищата, изд. от Министерство на земеделието и храните, изм. и допълнение от 03.11.2015 г., в детското и ученическото хранене се използват продукти, произведени само по БДС, БС и Утвърден Стандарт, които са от по-висок ценови клас.
Спазването на Наредбите и необходимостта от високо качество на услугата, която  да отговаря на потребностите на учениците и родителите, както и отговорността за храненето на деца, налага определянето на сумата от 2,80 лв. за обедно меню. 
ІІІ. Приложение 2, Раздел V “Образование, култура и младежки дейности“, нова т.19 „Цени на услуги предоставени от Къща музей ''Георги Баев“.
След извършването на цялостен преглед и анализ на конкретните административни услуги, касаещи Раздел V „Образование, култура и младежки дейности“, е необходимо да се включи в Тарифата за цени на услуги и права, предоставени от общината, съгласно чл. 6, ал. 2 от Закона за местните данъци и такси на територията на Община Бургас към Наредбата за определянето и администрирането на местните такси и цени на услуги на територията на Община Бургас и  Галерия музей „Георги Баев“. Поради прехвърлянето на Галерия музей „Георги Баев“ към КЦ „Морско казино“ е необходимо изменението и допълнението на определянето и администрирането на местните такси и цени на услуги на територията на Община Бургас.
Целта на предложението е да се увеличат приходите на Галерия - музей „Георги Баев“, както и да се създадат нови възможности за реализация на множество мероприятия от културен или граждански характер, изложби и изложения.
Цените и типът на услугите предполагат достъпност за ползвателите, като формирането им е съобразено с възможностите на представители от различни социални групи.
Следва да се отбележи, че всички цени на услуги са разработени при съобразяване изразходваните средства за обезпечаване на мероприятия, както и покриване на разходите по организирането им.
Очакванията от настоящите изменения и допълнения на Наредба за определянето и администрирането на местните такси и цени на услуги на територията на Община Бургас са свързани с реализацията на финансови постъпления за Галерия музей „Георги Баев“, по-добра организация на работата му и ясна формулировка на предоставените услуги. Достъпността и разнообразието на услугите ще увеличи значително интереса на чуждестранни и местни посетители и ползватели и ще затвърди позициите на град Бургас като културен център. 

[bookmark: _GoBack]	Проектът на Наредба за изменение и допълнение на Наредбата за определянето и администрирането на местните такси и цени на услуги на територията на Община Бургас е обявен на интернет страницата на Общински съвет - Бургас в съответствие с разпоредбата на чл. 26, ал. 2 от Закона за нормативните актове.
